**ΕΛΛΗΝΙΚΗ ΔΗΜΟΚΡΑΤΙΑ**

**ΔΗΜΟΣ ΜΟΣΧΑΤΟΥ-ΤΑΥΡΟΥ**

**ΝΟΜΙΚΗ ΥΠΗΡΕΣΙΑ**

-----------

**Προς τον:**

**Κύριο Δήμαρχο, ως Πρόεδρο, και τα μέλη της Οικονομικής Επιτροπής του Δήμου Μοσχάτου-Ταύρου Αττικής.**

**ΚΟΙΝ:**

1. **Αντιδήμαρχο Οικονομικών.**
2. **Δ/νση Οικονομικών Υπηρεσιών.**

**Θέμα :** *Λήψη απόφασης για την κατάρτιση ενδοδικαστικού συμβιβασμού κατ΄ άρθρο 126B’ του Κώδικα Διοικητικής Δικονομίας με την εταιρεία με την επωνυμία « Ζ…» σχετικά με τη με αριθμ. πρωτ. 6536/30.4.2020 σύμβαση παροχής υπηρεσιών.*

***Σχετ.*** *1) Η με αριθ. ΠΟΕ 301/19.10.2021 Πράξη της Προέδρου του Β΄ Τμήματος Συνεδριάσεων του Διοικητικού Εφετείου Πειραιά, με συνημμένη την ένδικη αγωγή.*

*2) Η από 21.12.2020 με αριθ. καταχ. ΑΓ 394/2020 αγωγή ενώπιον του Διοικητικού Εφετείου Πειραιά της εταιρείας με την επωνυμία «Ζ…», που εδρεύει ……. και εκπροσωπείται νόμιμα κατά του Δήμου Μοσχάτου-Ταύρου, που επιδόθηκε στον Δήμο την 29.12.2020 και έλαβε αριθ. πρωτ. εισερχομένων εγγράφων 21761/30.12.2020.*

*3) Η με αριθμ. πρωτ. 6536/30.4.2020 σύμβαση παροχής υπηρεσιών καθαρισμού και εξυγίανσης χώρου για λόγους πυρασφάλειας και δημόσιας υγείας, ποσού 24.721,48 ευρώ (συμπεριλαμβανομένου ΦΠΑ 24%), μεταξύ του Δημάρχου Μοσχάτου –Ταύρου , νόμιμου εκπροσώπου του Δήμου Μοσχάτου-Ταύρου ως αναθέτουσας αρχής και της εταιρείας περιορισμένης ευθύνης με την επωνυμία « Ζ…», που εδρεύει**στη …… και εκπροσωπείται νόμιμα ως αναδόχου, καθώς και τα έγγραφα της 1η επιμέτρησης και 1ης πιστοποίησης ,από τα οποία προκύπτει ότι οι εργασίες που αποτέλεσαν αντικείμενο της εν λόγω σύμβασης ελέγχθηκαν και θεωρήθηκαν την 10.6.2020 από τον κ. Κ.Μ. ,γεωπόνο του Δήμου, ως επιβλέποντα και θεωρήθηκαν στις 11.6.2020 από την Επιτροπή παραλαβής του Δήμου.*

*4) Το από 11.6.2020 πρωτόκολλο παραλαβής προμηθειών και γενικών υπηρεσιών περί παραλαβής « των ειδών που περιλαμβάνονται στο με αρ. 899 τιμολόγιο του προμηθευτή «Ζ….» συνολικού ποσού 24.721,48 ευρώγια «ΚΑΘΑΡΙΣΜΟ ΚΑΙ ΕΞΥΓΙΑΝΣΗ ΧΩΡΟΥ ΓΙΑ ΛΟΓΟΥΣ ΠΥΡΑΣΦΑΛΕΙΑΣ ΚΑΙ ΔΗΜΟΣΙΑΣ ΥΓΕΙΑΣ » (αρ. συμβ. 6536/30.4.2020 )».*

5) Το από 19/1/2022 έγγραφο της Διεύθυνσης Οικονομικών Υπηρεσιών του Δήμου προς τη Νομική Υπηρεσία υπογεγραμμένο από τον Αναπληρωτή Προϊστάμενο Οικονομικών Υπηρεσιών Α. Κ..

**ΓΝΩΜΟΔΟΤΗΣΗ**

Της δικηγόρου του Δήμου Μοσχάτου – Ταύρου Ευγενίας Β. Παπαθεοδώρου, δικηγόρου Αθηνών (ΑΜ. Δ.Σ.Α 20019 )

**Κύριε Δήμαρχε- Πρόεδρε της Οικονομικής Επιτροπής ,**

**Ι.** Σας γνωρίζω τα εξής σχετικά με το θέμα της κατάρτισης ενδοδικαστικής συμβιβαστικής επίλυσης της διαφοράς με την εταιρεία με την επωνυμία *«Ζ….»*:

**1.** Ηεταιρεία με την επωνυμία *«Ζ…..»*, όπως νόμιμα εκπροσωπείται*, έ*χει ασκήσει κατά του Δήμου Μοσχάτου –Ταύρου την από  *21.12.2020 με αριθ. καταχ. ΑΓ 394/2020 αγωγή* της ενώπιον του Διοικητικού Εφετείου Πειραιά (σχετ. έγγραφο με αριθ. 2,που επισυνάπτεται), με την οποία ζητά να υποχρεωθεί ο Δήμος, σε εκτέλεση της με αριθμ. πρωτ. *6536/30.4.2020* σύμβασης (σχετ. έγγραφο με αριθ. 3 ,που επισυνάπτεται) για την παροχή υπηρεσιών καθαρισμού και εξυγίανσης χώρου για λόγους πυρασφάλειας και δημόσιας υγείας[[1]](#footnote-1), ποσού *24.721,48 ευρώ*( συμπεριλαμβανομένου ΦΠΑ 24% ) να της καταβάλει το ποσό των είκοσι τεσσάρων χιλιάδων επτακοσίων είκοσι ενός ευρώ και σαράντα οκτώ λεπτών (*24.721,48*€, συμπεριλαμβανομένου ΦΠΑ 24%) με τον νόμιμο τόκο από την επομένη της παρόδου εξήντα ημερών από την παραλαβή στις 11.6.2020 από την αρμόδια Επιτροπή του Δήμου της ως άνω υπηρεσίας ,ήτοι από τις 11.8.2020, άλλως από την επομένη της παρόδου εξήντα ημερών από την υποβολή στις 12.6.2020 των δικαιολογητικών για την πληρωμή της, ήτοι από την 12.8.2020, άλλως από την επίδοση της ένδικης αγωγής έως την εξόφληση, καθώς και να καταδικασθεί ο Δήμος στη δικαστική της δαπάνη ,συμπεριλαμβανομένης της αμοιβής του πληρεξουσίου δικηγόρου της.

**2.** Η ανάδοχος εταιρεία εξέδωσε το προβλεπόμενο από τον νόμο φορολογικό παραστατικό, ήτοι το με αρ. 899/11.6.2020 τιμολόγιο παροχής υπηρεσιών, που αναφέρει στην ένδικη αγωγή της και το οποίο κατατέθηκε στον Δήμο, πλην όμως, δεν εξοφλήθηκε, για τους λόγους που εκθέτει η Διεύθυνση Οικονομικών Υπηρεσιών στο από 19/1/2022 έγγραφό της (σχετ. έγγραφο με αριθ. 5, που επισυνάπτεται), όπου αναφέρεται ως λόγος μη εξόφλησης η αμφισβήτηση από τις Υπηρεσίες του Δήμου σχετικά με τη νομιμότητα της δαπάνης ,επειδή δεν τηρήθηκε επακριβώς η προβλεπόμενη από τον νόμο διαδικασία.

**3.** Μετά την εξέλιξη αυτή η ανάδοχος εταιρεία άσκησε κατά του Δήμου Μοσχάτου-Ταύρου την ως άνω αγωγή (σχετ. αρ. 2) ενώπιον του Διοικητικού Εφετείου Πειραιά, με την οποία ζητά να της καταβληθεί το ποσό των 24.721,48 ευρώ (συμπεριλαμβανομένου ΦΠΑ 24%), με τον νόμιμο τόκο υπερημερίας κατά τα αναφερόμενα παραπάνω στην παραγρ. Ι.1. και τα δικαστικά της έξοδα .

**ΙΙ.1.** Η Πρόεδρος του Β’ Τμήματος Συνεδριάσεων του Διοικητικού Εφετείου Πειραιά με τη με αριθ. ΠΟΕ 301/19.10.2021 πράξη της (σχετ. αρ. 1 ,που επισυνάπτεται ) κάλεσε τα διάδικα μέρη, δηλαδή τόσο τον Δήμο, όσο και την ενάγουσα εταιρεία, να προσκομίσουν στη Γραμματεία του Δικαστηρίου *«όλα τα αναγκαία στοιχεία για την επίλυση της διαφοράς»*, κατά τα οριζόμενα στις διατάξεις του άρθρου 126Β΄, παραγ. 2 του Κ.Δ.Δ. (ν. 2717/1999 , όπως ισχύει ) για τη συμβιβαστική επίλυση της διαφοράς σε Συμβούλιο.

**2.**Όπως προκύπτει από τα έγγραφα της 1ης επιμέτρησης και 1ης πιστοποίησης (σχετ. αρ. 3Α,3Β) **οι εργασίες της εν λόγω σύμβασης ελέγχθηκαν και θεωρήθηκαν την 10.6.2020 από τον επιβλέποντα γεωπόνο του Δήμου κ. Μ. Κ.και θεωρήθηκαν στις 11.6.2020 από την Επιτροπή παραλαβής του Δήμου**.

Επιπροσθέτως ,όπως αναφέρεται στο από 11*.6.2020 πρωτόκολλο παραλαβής προμηθειών και γενικών υπηρεσιών περί παραλαβής «των ειδών που περιλαμβάνονται στο με αρ. 899 τιμολόγιο του προμηθευτή «Ζ…..» συνολικού ποσού 24.721,48 ευρώγια «ΚΑΘΑΡΙΣΜΟ ΚΑΙ ΕΞΥΓΙΑΝΣΗ ΧΩΡΟΥ ΓΙΑ ΛΟΓΟΥΣ ΠΥΡΑΣΦΑΛΕΙΑΣ ΚΑΙ ΔΗΜΟΣΙΑΣ ΥΓΕΙΑΣ » (αρ. συμβ. 6536/30.4.2020 ),* **όλα τα ανωτέρω είδη βρέθηκαν σε καλή κατάσταση και οι εργασίες εκτελέστηκαν καλώς για τον σκοπό που προορίζονται** (σχετ. αρ. 4 που προσκομίζεται).

**3.** Εξάλλου η ενάγουσα εταιρεία κατά το στάδιο των διαπραγματεύσεων προς τον σκοπό διερεύνησης της προοπτικής συμβιβαστικής επίλυσης της διαφοράς δήλωσε μέσω του πληρεξουσίου δικηγόρου της Ν. Γ., ο οποίος υπογράφει την πιο πάνω αγωγή, ότι προς τον σκοπό συμβιβαστικής επίλυσης της διαφοράς **παραιτείται από το δικαίωμά της να αναζητήσει την επιδίκαση τόκων υπερημερίας και δικαστικής δαπάνης** και δέχεται συμβιβαστικώς να της καταβληθεί ατόκως μόνο το οφειλόμενο κεφάλαιο (με συμψηφισμό της δικαστικής δαπάνης),δήλωση την οποία θα επαναλάβει και κατά τη συνάντηση με τον εισηγητή Δικαστή, προκειμένου να καταχωρηθεί στα τηρούμενα πρακτικάκαι την απόφαση που ακολούθως θα εκδοθεί .

**ΙΙΙ. 1.** Το άρθρο 871 του ΑΚ ορίζει ότι *:«με τη σύμβαση του συμβιβασμού οι συμβαλλόμενοι διαλύουν με αμοιβαίες υποχωρήσεις μία φιλονικία τους ή μια αβεβαιότητα για κάποια έννομη σχέση. Με αβέβαιη σχέση εξομοιώνεται και η επισφαλής απαίτηση».* Από τη διάταξη αυτή προκύπτει ότι:

**α)** Ο συμβιβασμός αποτελεί αμφοτεροβαρή σύμβαση, βασική προϋπόθεση για τη σύναψη της οποίας αποτελεί η αμοιβαία υποχώρηση των μερών.

**β)** Για την κατάρτιση της σύμβασης του συμβιβασμού απαιτείται πρόταση του ενός από τα μέρη να διαλύσουν με αμοιβαίες υποχωρήσεις έριδα ή αβεβαιότητα για κάποια έννομη σχέση και αποδοχή της πρότασης από το άλλο μέρος. Για την κατάρτιση του συμβιβασμού αρκεί να συνάγεται η βούληση των μερών για την επιδίωξή του από το περιεχόμενο της σύμβασης, χωρίς να είναι αναγκαία η πανηγυρική διατύπωση του σχετικού όρου. Το χαρακτηριστικό αυτό δεν λαμβάνεται με τη στενή τεχνική έννοια του όρου, αλλά με την ευρεία έννοια των συναλλαγών. Δεν είναι απαραίτητο έτσι να αφορά η παραίτηση ή υποχώρηση ένα μέρος της εκκρεμούς σχέσεως. Αρκεί ότι ο διάδικος ή το ένα συμβαλλόμενο μέρος προβαίνει σε μία υποχώρηση, γιατί σε αντίστοιχη υποχώρηση προβαίνει και το άλλο συμβαλλόμενο μέρος. Η υποχώρηση, στην οποία προβαίνει το ένα μέρος, δεν είναι απαραίτητο να είναι ισάξια προς την υποχώρηση του άλλου μέρους.

**2. α)**Η σύμβαση του συμβιβασμού, αν γίνει στο πλαίσιο εκκρεμούς αγωγής ενώπιον του Διοικητικού Εφετείου υπό τους όρους του άρθρου 126Β’ παρ. 2 του ΚΔΔ ( ν. 2717/1999 , όπως ισχύει ) αποτυπώνεται στα πρακτικά που τηρούνται από τον γραμματέα και υπογράφονται από τους εκπροσώπους των διαδίκων, τον εισηγητή δικαστή και τον γραμματέα .Εφόσον συνταχθεί πρακτικό συμβιβασμού, η υπόθεση εισάγεται στο συμβούλιο για την έκδοση απόφασης ,με την οποία επιλύεται συμβιβαστικά η διαφορά. Η απόφαση ενδοδικαστικής επίλυσης έχει τα αποτελέσματα αμετάκλητης δικαστικής απόφασης και συνιστά εκτελεστό τίτλο.

**β)** Τέλος, η Οικονομική Επιτροπή, με βάση τη διάταξη του άρθρου 72  παρ. 1 περ. ι΄ του ν. 3852/2010 (Πρόγραμμα Καλλικράτης), όπως ισχύει , : *« ι... Αποφασίζει τον συμβιβασμό ή την κατάργηση δίκης που έχει ως αντικείμενο μέχρι ποσό έως εξήντα χιλιάδες (60.000) ευρώ πλέον ΦΠΑ. Όταν το αντικείμενο της δίκης είναι άνω του ποσού αυτού, τότε εισηγείται τη λήψη απόφασης από το δημοτικό συμβούλιο…Η απόφαση της Οικονομικής Επιτροπής για τις περιπτώσεις των προηγουμένων εδαφίων, λαμβάνεται ύστερα από γνωμοδότηση δικηγόρου, η έλλειψη της οποίας συνεπάγεται ακυρότητα της σχετικής απόφασης…».*

**ΙV. Ενόψει των προαναφερομένων και λαμβάνοντας ιδιαιτέρως υπόψη:**

**α)** ότι το αντικείμενο της με αριθ. πρωτ. *6536/30.4.2020* σύμβασης παροχής υπηρεσιών εκτελέστηκε και ολοκληρώθηκε εμπροθέσμως και προσηκόντως, σύμφωνα με τους όρους της σύμβασης ,ελέγχθηκε και παρελήφθη ως καλώς εκτελεσθέν από τον κ. Κ. Μ. ,γεωπόνο του Δήμου, ως επιβλέποντα και την Επιτροπή παραλαβής του Δήμου (σχετ. αρ. 3Α,3Β και 4 ο.π) .Συνεπώς ο Δήμος έχει σύμφωνα με τη σύμβαση και τον νόμο την υποχρέωση να καταβάλει στην ενάγουσα, ανάδοχο εταιρεία το συμφωνηθέν ποσό των24.721,48 ευρώ (συμπεριλαμβανομένου ΦΠΑ 24%) ,

**β)** ότι εάν ο Δήμος υποχρεωθεί στην καταβολή του ως άνω οφειλομένου ποσού μετά από έκδοση δικαστικής απόφασης (κατόπιν ενδεχόμενης εκδίκασης και ευδοκίμησης της ένδικης αγωγής) θα επιβαρυνθεί περαιτέρω και με τον νόμιμο τόκο υπερημερίας και τη δικαστική δαπάνη ,

**γ)** ότιστην περίπτωση επίτευξης ενδοδικαστικής επίλυσης της διαφοράς σε Συμβούλιο κατ΄ άρθρο 126B’ του Κώδικα Διοικητικής Δικονομίας και σύμφωνα με τα προαναφερόμεναο Δήμος θα καταβάλει μόνο το κεφάλαιο της απαίτησης ατόκως και με συμψηφισμό της δικαστικής δαπάνης ,

έχω τη γνώμη ότι η ενδοδικαστική επίλυση της διαφοράς κατ΄ άρθρο 126B’ παρ. 2 του Κώδικα Διοικητικής Δικονομίας τυγχάνει επωφελέστερη για τον Δήμο σε σχέση με ενδεχόμενη μετά από αντιδικία καταδίκη του Δήμου στην καταβολή του συμφωνηθέντος και οφειλομένου ποσού με τον νόμιμο τόκο υπερημερίας και τη δικαστική δαπάνη .

**V.** Εφόσον η Οικονομική Επιτροπή με βάση τα στοιχεία του φακέλου θεωρήσει επωφελή για τον Δήμο την επίτευξη συμβιβαστικής επίλυσης της διαφοράς με την ως άνω ενάγουσα εταιρεία , έχει τη δυνατότητα να λάβει απόφαση για : **1)** την έγκριση της ενδοδικαστικής επίλυσης της διαφοράς, κατ΄άρθρο 72  παρ. 1 περ. ι΄ του ν. 3852/2010 ,όπως ισχύει , με την έκδοση σχετικής απόφασης του Τριμελούς Διοικητικού  Εφετείου Πειραιά (Ε΄ Τμήμα) σε Συμβούλιο (κατ΄ άρθρο 126B’ παρ. 2 του Κώδικα Διοικητικής Δικονομίας) με την καταβολή προς την ενάγουσα εταιρεία μόνο του ποσού των 24.721,48 ευρώ (συμπεριλαμβανομένου ΦΠΑ 24%) ,που αντιστοιχεί στο αγωγικό κονδύλιο του κεφαλαίου της απαίτησης ατόκως και με συμψηφισμό της δικαστικής δαπάνης και **2)** την παροχή της ειδικής εντολής, του δικαιώματος και της πληρεξουσιότηταςστους έμμισθους Δικηγόρους του Δήμου Μοσχάτου–Ταύρου  Ευγενία Β. Παπαθεοδώρου (Α.Μ.: 20019/Δ.Σ.Α.), Ηλία  Ν. Μπιζάνη  (Α.Μ.: 10627/ Δ.Σ.Α.) και Αριστείδη Μ. Τριγώνη (Α.Μ.: 5477/Δ.Σ.Α.), προκειμένου όλοι από κοινού ή καθένας χωριστά, να παραστούν ενώπιον του κ. Εφέτη-Εισηγητή του πιο πάνω Δικαστηρίου και να υπογράψουν το σχετικό πρακτικό της ενδοδικαστικής συμβιβαστικής  επίλυσης της διαφοράς, η οποία  θα ανάγεται στην υποχρέωση του Δήμου Μοσχάτου–Ταύρου για καταβολή στην παραπάνω ενάγουσα εταιρεία μόνο του αιτούμενου από αυτήν κεφαλαίου ύψους είκοσι τεσσάρων χιλιάδων επτακοσίων είκοσι ενός ευρώ και σαράντα οκτώ λεπτών του ευρώ (24.721,48€,συμπεριλαμβανομένου ΦΠΑ 24%) ατόκως και με συμψηφισμό της δικαστικής δαπάνης, με σκοπό την έκδοση στη συνέχεια της σχετικής απόφασης του Τριμελούς Διοικητικού Εφετείου Πειραιά (σε Συμβούλιο), η οποία θα έχει τα αποτελέσματα της αμετάκλητης δικαστικής απόφασης και θα συνιστά εκτελεστό τίτλο.

**Μοσχάτο, 4/2/ 2022**

**Η Δικηγόρος του Δήμου**

**Ευγενία Β. Παπαθεοδώρου**

1. Επρόκειτο για οικοπεδικό χώρο ιδιοκτησίας του Δήμου στην οδό Σαλαμινίας στη Δημοτική Ενότητα Ταύρου [↑](#footnote-ref-1)